喜雨柬權邑蔡丞
作者：劉宰
朝代：宋

paragraphs: 高槐障午暑，巨竹摇清風。
中郎百世英，一官此從容。
心事付盟鷗，年光占候蟲。
客來欲有言，一笑撫雙松。
曰余不負丞，哦詩有新工。
天意亦憐才，要施及物功。
適此歲薦饑，旱氣日藴隆。
雨應長官祈，猶未周四封。
鴈鶩抱文書，朋來立庭中。
公曰旱既甚，此理貴感通。
潔齊走羣望，精意格蒼穹。
西山殷其雷，萬疊聳雲峯。
南湖飛霹靂，彷彿追蛟龍。
斯須天壤間，萬象俱晦蒙。
飛湍連日夜，一洗旱魃空。
樹藝走丁壯，讙呼沸兒童。
歲功已權輿，餘閒清缿筩。
行歌何所云，丞哉寧負公。